《用德祖韵送毛彦时二首》
宋代·程俱

往者玉楼客，栖迟感秋蓬。龙钟江海士，屑屑悲穷冬。

今我亦羁旅，号寒思祝融。故乡邈千里，胡马长嘶风。

平生饮最少，亦复贤圣中。其谁共谈笑，无乃志所同。

泮宫备文质，楩楠饰雕栊。毛子亦好古，摛辞丽春工。

飘然适我愿，一舸来自东。明时猎英奇，备问罗皋龙。

逢辰若公等，附凤云从龙。遥知赋伐木，相望有梁鸿。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。